ગામનાં પાકાં મકાનોની હાલત પણ આવી જ છે. લગભગ દરેક મકાનમાં તિરાડો છે. ગામના જસવંતસિંહ રાઠોડે બે વર્ષ પહેલાં જ ૧પ લાખ રૂપિયાના ખર્ચે બે રૂમ, ઓસરી, રસોડા સાથેનું નવું મકાન બનાવ્યું છે. મકાનના અંદરના ભાગે પાંચ-સાત ફૂટ લાંબી તિરાડો જોઈ શકાય છે. જશવંતસિંહ કહે છે, “અમે જે ખર્ચ કર્યો તે પાણીમાં જશે અને અમારી જિંદગી પર પણ કાયમી જોખમ આવી ગયું છે. રજૂઆત કોઈ સાંભળતું નથી. ‘તિરાડો તો તમારા કારણે જ પડી છે, ક્વોરીને લીધે નહીં,’ તેમ કહીને અધિકારીઓ અમારી સામે જ કેસ કરે છે. શું આખા ગામના દરેક મકાનના માલિકો જાતે જ પોતાના ઘરમાં સેંકડો તિરાડો પાડે?”